Nóg reën in groot dele van SA verwagArgieffoto ter illustrasie (Foto: Unsplash) Suid-Afrikaners in groot dele van die land kan hulle gereedmaak vir nóg swaar reën wat die volgende sewe dae kan uitsak. Die land het reeds die afgelope naweek swaar neerslae beleef, wat paaie en laagwaterbrûe in sommige plekke oorspoel het. Tot 70 mm reën is die afgelope naweek in dele van Gauteng en KwaZulu-Natal aangeteken. Volgens Venetia Phakula, ŉ weervoorspeller verbonde aan die weerdiens, word ŉ 60%-kans vir reën van Maandag af vir groot dele van Gauteng, Mpumalanga, Limpopo en KwaZulu-Natal voorspel. Die wolke sal teen Dinsdagmiddag ook in die Oos-Kaap, die oostelike dele van Noordwes en die Vrystaat opbou. Geen beduidende reën word nog vir die Wes- of Noord-Kaap voorspel nie. Intussen is reënval van tot 73 mm tussen Saterdag en Sondag in Pretoria aangeteken, gevolg deur Johannesburg, waar dit 45 mm gereën het. In Vryheid, KwaZulu-Natal, is tot 72 mm reën aangemeld. In Mpumalanga het sowat 35 mm reën in Ermelo uitgesak en in Limpopo is tot 69 mm reën in Mokopane (Potgietersrus) aangeteken. In Vryburg, Noordwes, het dit 35 mm gereën. Wat die Vrystaat betref, is ongeveer 69 mm reën in Hennenman aangemeld, gevolg deur Bethlehem met 37 mm en Welkom met 34 mm. In die Oos-Kaap is sowat 31 mm reën in Oos-Londen aangemeld, en 27 mm in Graaff-Reinet. ŉ Deel van die R63-pad tussen Pearston en Graaff-Reinet was Sondag onder water weens swaar reën. Meiringspoort en die Swartbergpas in die Wes-Kaap was teen Maandagoggend steeds weens die gure weer gesluit. Dié paaie is reeds Sondag vir verkeer gesluit en sal tot verdere kennisgewing gesluit bly. Die Oudtshoorn-munisipaliteit het Sondag bevestig sy rampbestuurspanne monitor die situasie by Meiringspoort en motoriste is gemaan om van alternatiewe roetes gebruik te maak. Volgens die munisipaliteit is skuiling slegs by die De Jager-sportkompleks beskikbaar. Sommige van die gemeenskapslede het ook aangebied om mense wat in nood is, te huisves.